ΓΡΑΠΤΗ ΕΡΩΤΗΣΗ E-0489/99

υποβολή: Joaquín Sisó Cruellas (PPE) προς την Επιτροπή

(5 Μαρτίου 1999)

Θέμα: Ο τομέας εκτροφής κουνελιών στην Αραγωνία (Ισπανία)

Το αγροτικό συνδικάτο ASAJA-Αραγωνία κατήγγειλε την κριτική κατάσταση που αντιμετωπίζει ο τομέας εκτροφής κουνελιών στην Αραγωνία, περιοχή από την οποία κατάγεται ο ερωτών βουλευτής. Όπως εξηγεί αυτό το συνδικάτο, ο τομέας αυτός, με περισσότερα από 600 βιομηχανικά κονικλοτροφεία στην Αραγωνία, αντιμετωπίζει μία κρίση τιμών από τα τέλη του 1998, με επιχορηγήσεις που είναι κατώτερες από 200 πεσέτες ανά κιλό, ήτοι περισσότερο από 60 πεσέτες κάτω από το κόστος παραγωγής. Παρ' όλα αυτά, οι τιμές πώλησης στην αγορά δεν μειώθηκαν, πράγμα που, κατά το ASAJA, έχει προκαλέσει παράνομο πλουτισμό των ενδιαμέσων εις βάρος των παραγωγών. Στα ανωτέρα πρέπει να προσθέσουμε την μαζική εισαγωγή κουνελιών που προέρχονται από τρίτες χώρες, π.χ. την Κίνα, που διατίθενται στην κοινοτική αγορά σε απαράδεκτα χαμηλές τιμές λόγω του χαμηλού κόστους παραγωγής τους.

Λαμβάνοντας υπόψη την σοβαρή κατάσταση του τομέα που περιγράψαμε, θα μπορούσε η Επιτροπή να με πληροφορήσει εάν έχει μελετήσει τη δυνατότητα να περιορίσει, στο μέτρο του δυνατού, την εισαγωγή, σε τόσο χαμηλές τιμές, κουνελιών που προέρχονται από τρίτες χώρες;

Απάντηση του κ. Fischler εξ ονόματος της Επιτροπής

(1 η Απριλίου 1999)

Η εισαγωγή κρέατος κουνελιού στην Κοινότητα υπόκειται στις διατάξεις των περισσοτέρων κοινοτικών πράξεων.

Ο κανονισμός (ΕΟΚ) 827/68 του Συμβουλίου, περί κοινής οργανώσεως της αγοράς όσον αφορά ορισμένα προϊόντα που απαριθμούνται στο παράρτημα ΙΙ της Συνθήκης ΕΚ(1), περιλαμβάνει το κρέας κουνελιού στις διατάξεις του. Τα όργανα που θεσπίζονται με τον κανονισμό αυτό είναι το καθεστώς κοινού δασμολογίου για τις τρίτες χώρες, η απαγόρευση των ποσοτικών περιορισμών, η προστατευτική ρήτρα, η εφαρμογή των άρθρων της Συνθήκης ΕΚ σχετικά με τον ανταγωνισμό καθώς και η ελεύθερη κυκλοφορία στο κοινοτικό έδαφος.

Το δασμολόγιο που εφαρμόζεται στο κρέας κουνελιού είναι 7,6 % για την περίοδο από 1ης Ιανουαρίου 1999 έως 30 Ιουνίου 1999 και 7 % για την περίοδο από 1ης Ιουλίου 1999 έως 31 Δεκεμβρίου 1999.

Οι υγειονομικοί κανόνες που αφορούν τις εισαγωγές κρέατος κουνελιού περιλαμβάνονται στο κεφάλαιο 11, του παραρτήματος Ι, της οδηγίας 92/118/ΕΟΚ του Συμβουλίου, της 17ης Δεκεμβρίου 1992, για τον καθορισμό του υγειονομικού ελέγχου καθώς και των υγειονομικών όρων που διέπουν τις συναλλαγές και τις εισαγωγές στην Κοινότητα των προϊόντων που δεν υπόκεινται, όσον αφορά τους εν λόγω όρους, στις ειδικές κοινοτικές ρυθμίσεις που αναφέρονται στο παράρτημα Α κεφάλαιο 1 της οδηγίας 89/662/ΕΟΚ και όσον αφορά τους παθογόνους οργανισμούς της οδηγίας 90/425/ΕΟΚ(2). Στο πλαίσιο αυτής της οδηγίας έχουν καθοριστεί οι κατάλογοι των τρίτων χωρών και οι εγκεκριμένες εγκαταστάσεις καθώς και το μοντέλο του υγειονομικού πιστοποιητικού για την εισαγωγή κρέατος κουνελιού.

Όπως προβλέπεται στο άρθρο 3 του κανονισμού (ΕΟΚ) 827/68, μπορούν να εφαρμοστούν κατάλληλα μέτρα στις συναλλαγές με τις τρίτες χώρες εάν η κατάσταση μπορεί να θέσει σε κίνδυνο τους στόχους του άρθρου 39 της Συνθήκης ΕΚ. Εάν η κατάσταση την οποία περιγράφει το Αξιότιμο Μέλος του Ευρωπαϊκού Κοινοβουλίου είναι ορθά τεκμηριωμένη, θα μπορούσε ενδεχομένως να αποτελέσει αντικείμενο διαδικασίας προστατευτικής ρήτρας. Αυτή τη στιγμή κανένα κράτος μέλος δεν εκδήλωσε τη θέση του προς αυτή την κατεύθυνση. Εξάλλου τα στατιστικά στοιχεία για το εξωτερικό εμπόριο που είναι διαθέσιμα στην Επιτροπή, δείχνουν ότι η συνολική ποσότητα κρέατος κουνελιού που εισήχθη από την Ισπανία το 1997, ήταν ένας τόνος και για το 1998 η ποσότητα ήταν η ίδια. Η Κίνα δεν εμφαίνεται σε καμία περίπτωση ως χώρα προέλευσης αυτών των εισαγωγών.

(1) ΕΕ L 151 της 30.6.1968.

(2) ΕΕ L 62 της 15.3.1993.